ธปท.ชี้ราคาสินค้าโภคภัณฑ์ฉุดส่งออกปีนี้
ธปท.แจงประเมินปีนี้ส่งออกโตแค่ 1% ผลจากราคาสินค้าโภคภัณฑ์ตกต่ำตามน้ำมัน ยันไม่กังวลเงินทุนไหลออก
18 ก.พ. 2558

ธปท.แจงประเมินปีนี้ส่งออกโตแค่ 1% ผลจากราคาสินค้าโภคภัณฑ์ตกต่ำตามน้ำมัน ยันไม่กังวลเงินทุนไหลออก 
นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) เปิดเผยว่า ธปท.ประเมินตัวเลขการขยายตัวด้านการส่งออกปีนี้เติบโตเพียง 1% แตกต่างจากสำนักงานคณะกรรมการเศรษฐกิจและสังคมแห่งชาติ (สศช.) ที่คาดว่าจะโต 3.5% เนื่องจาก ธปท.คาดว่าสินค้าโภคภัณฑ์ที่มีสัดส่วนถึง 18% ของสินค้าส่งออกทั้งหมดจะมีราคาลดลงในทิศทางเดียวกันกับราคาน้ำมัน ทำให้ปีนี้มูลค่าการส่งออกจะลดลงและขยายตัวได้น้อย ขณะที่ สศช.ประเมินว่าราคาสินค้าส่งออกจะทรงตัวเท่ากับปีที่ผ่านมา
อย่างไรก็ตาม ตัวเลขการขยายตัวทางเศรษฐกิจปี 2557 ที่ สศช. ระบุว่า โต 0.7% ถือว่าใกล้เคียงกับที่ ธปท.คาดไว้ว่าจะโต 0.8% โดยพบว่าการบริโภคภาคเอกชนชะลอตัวมากกว่าที่ ธปท.คาดไว้ สาเหตุจากรายได้เกษตรกรต่ำต่อเนื่องเป็นปีที่ 3 และเป็นไปได้ว่า ปีนี้ราคาสินค้าเกษตรจะยังต่ำต่อไป ทำให้มีผลต่อกำลังซื้อของประชาชน เพราะรายได้เกษตรกรคิดเป็น 11% ของรายได้รวมทั้งประเทศ รวมทั้งเกษตรกรมีประชากรถึง 35% ของประชากรทั้งหมด
สำหรับภาวะเงินทุนเคลื่อนย้ายนั้น ธปท.ไม่กังวล เนื่องจากตั้งแต่ต้นปีนี้จนถึงปัจจุบัน มีเงินทุนไหลออกสุทธิ 310 ล้านเหรียญสหรัฐ (ราว 1 หมื่นล้านบาท หากคิดอัตราแลกเปลี่ยนเฉลี่ยที่ 32.60 บาท/เหรียญสหรัฐ) โดยแบ่งเป็นเงินไหลเข้ามาในตลาดหลักทรัพย์สุทธิ 108 ล้านเหรียญสหรัฐ (ราว 3,520 ล้านบาท) ขณะที่ตลาดพันธบัตรมีเงินทุนไหลออกสุทธิ 418 ล้านเหรียญสหรัฐ (ราว 1.37 หมื่นล้านบาท) แต่ไม่ได้เป็นภาวะที่ผิดปกติ เนื่องจากเป็นการปรับตัวของตลาดตามทิศทางที่ปรับดีขึ้นของตลาดสหรัฐ
“ถึงแม้จะมีเงินทุนไหลออกไปบ้าง แต่ค่าเงินบาทยังมีเสถียรภาพเคลื่อนไหวค่อนข้างนิ่ง เพราะในขณะที่มีเงินทุนไหลออกสุทธิ แต่ก็มีเงินไหลเข้าที่เป็นเงินลงทุนโดยตรง (เอฟดีไอ) โดยเดือน ธ.ค.ที่ผ่านมา มีเอฟดีไอไหลเข้ามา 560 ล้านเหรียญสหรัฐ (ราว 1.8 หมื่นล้านบาท) เงินทุนเคลื่อนย้ายขณะนี้จึงไม่มีอะไรผิดปกติ ซึ่ง ธปท.ติดตามอยู่แล้ว” นายจิรเทพ กล่าว